《谒陆清献公祠》
清代·沈维鐈

昭代论儒术，当湖孰并衡。庙庭崇秩祀，峰泖蔚精英。

大道闻原早，斯文任独宏。薪传寻孔孟，统系绍周程。

素志惟希圣，中年获代耕。循良敷海表，抚导遍疁城。

未竟鸣弦化，偏教补被行。归装书数卷，讲舍屋三楹。

再迫牵丝起，多应荐牍呈。旁咨廉惠爱，破格擢贤明。

自拜言官责，频闻抗疏争。臣心孚帝简，朝议顺舆评。

考绩时终忤，归田愿竟成。从违皆澹虑，义利最研精。

督学虚明诏，遗编迪后生。千秋承述作，百氏辟从横。

讵见门墙峻，居然俎豆荣。赠阶追向德，赐谥特尊名。

世共高山仰，人推止水清。丛祠犹故里，茂典协群情。

绝业真能荷，先型莫与京。谈经谁继起，瞻像独摅诚。

砌草蜗交篆，庭柯鸟和鸣。然藜光近照，景慕倍心倾。

作者简介：（1779—1849）浙江嘉兴人，字子彝，一字鼎甫，号小湖。嘉庆七年进士。授编修，历司业、洗马，与修《全唐文》、《一统志》，纂辑《秘殿珠林》、《石渠宝笈》。道光时，官至工部左侍郎。